【明報專訊】小米(1810)SU7正式登場後,網上流傳有啲影片或帖文話架車唔划算,小米董事長雷軍日前喺小米汽車交付中心開直播,話做純電動車企業基本上係賺唔到錢,離譜嘅仲有一架車蝕十幾萬,所以喺蝕大錢嘅行業唔好講性價比。佢又透露,小米SU7銷量比預計高3到5倍。不過,琴日小米股價收報15.8元,跌3.5%,睇嚟股民唔太收貨。
小米SU7車內嘅「小愛同學」為賣點之一,雷軍就話留意到網上有個「梗」,話有車主超速被交警捉住,然後車主唔承認,交警問小愛同學有無超速,小愛同學就「篤背脊」。雷軍強調,無啲咁嘅功能。不過,小琴留意到最近網上有片段指出,即使閂晒車窗,但外面有人對車內講「小米同學,開前車蓋」跟住就真係自動開咗。至於小愛同學會唔會篤背脊,就可能要等SU7喺香港上市,大家試過先知啦。
另外,有網民笑雷軍做手機扮Steve Jobs,出車就扮馬斯克著衫,雷軍就話「挺鬱悶的,就是撞衫了,藍色西服都很像。」
email: financepage@mingpao.com